Esquema dunha viga en beiril. 

  

Un **beiril** é a parte ou zona que remata unha cousa, que a rodea ou constitúe o seu límite con outra cousa, xeralmente sobresaíndo dela.

Estrutura en arquitectura e enxeñaría
-------------------------------------

Un **beiril**, no contexto da enxeñaría estrutural e arquitectura, é un tipo específico de estrutura que se estende dende un punto de apoio fixo e soporta cargas ao longo da súa lonxitude. Un extremo da estrutura permanece fixo, coñecido como encastramento ou engastamento, mentres que o outro é libre. Estas restricións na translación e rotación en un extremo caracterizan un beiril, tamén chamado *cantilever* por influenza do inglés, ou *voadizo, estrutura voadiza* por influenza do castelán (véxase terminoloxía). O termo aplícase tanto a elementos lineais, como vigas e columnas, como a elementos laminares, como lousas. Pontes, farolas, ás de avión e balcóns dos edificios son outros exemplos deste tipo de elementos estruturais.

A resistencia dun beiril depende da capacidade do material para resistir momentos de torsión, do deseño da armadura empregada e da distribución da carga. Está deseñado para maximizar a eficiencia na distribución da carga, minimizando a deformación. Tamén pode soportar desprazamentos relativos ou ter apoios elásticos impostos, cuxas restricións son descritas polas condicións de fronteira de Robin.

Terminoloxía
------------

A palabra **beiril** en galego e portugués parece derivar da palabra *beira,* á súa vez proveniente do latín *riparia* ou do celto-latino *viria= anel, círculo*, derivada da raíz indoeuropea \*wei- (torcer, dobrar), o mesmo que o asturleonés *veiril* e o castelán *vera*.

En portugués tamén se usan os termos ***consola, estrutura em consola*** e ***estrutura de consola***. O termo inglés ***cantilever*** extendeuse a outros idiomas, e provén probabelmente da combinación de "cant" e "lever", do francés *levier* (panca) que provén do latín *levare* (elevar) e á súa ver da raíz protoindoeuropea \*legwh- "lixeiro, sen peso". A orixe de "cant" é incerta, pero unha posibilidade é que derive do termo "can", referido a un extremo de madeira que sobresae dun muro, que serve como apoio para as vigas.

En galego tamén é usado o termo ***voadizo***, adaptación do castelán *voladizo*, elemento que voa ou sobresae (tamén existe o termo *salidizo*, menos empregado). O termo non é recollido polo bUSCatermos, o DRAG ou o Dicionario Visual da Construción editado polo COAG, pero é comunmente usado por empresas, medios e administración.

A estrutura de beiril tamén se pode referir a unha **estada saliente**, ou **andamio**.

Notas
-----

1. ↑  "Dicionario; beiril". *Real Academia Galega*. Consultado o 2023-08-03.
2. ↑  Hool, George A.; Johnson. *Handbook of Building Construction* **1**. p. 2.
3. ↑  "beiril" (en portugués). 2014-08-23.
4. ↑  "beira" (en inglés). 2023-07-27.
5. ↑  "cantilever". *www.etymonline.com; Etymology, origin and meaning* (en inglés). Consultado o 2023-08-03.
6. ↑  "cantilever" (en inglés). 2023-06-09.
7. ↑  "voladizo". *RAE* (en castelán).
8. ↑  "A Xunta recibe 9 ofertas para executar a primeira fase do acondicionamento da estrada Pontevedra-Marín, na vía da Estribela, cun investimento de case 950.000€". *COPE*.
9. ↑  Redación (2019-10-11). "Montse Prado pide á Xunta vixilancia activa para evitar a lesiva ampliación da depuradora de Muros". *Contrainformación*. Consultado o 2023-08-03.
10. ↑  "Capela de Santa Cruz". *Patrimonio Galego*. Consultado o 2023-08-03.
11. ↑  "Catalogación da alta Limia". *www.altalimia.org*. Consultado o 2023-08-03.
12. ↑  "Detalles Construtivos. CYPE. FIR542-B: Viga en voadizo perpendicular á viga de borde con extremo vertical. Forxado reticular. Bloques perdidos.". *detallesconstructivos-gal.cype.es*. Consultado o 2023-08-03.
13. ↑  "Dicionario Visual da Construción" (PDF). *Macmillan Visual Dictionary - Versión en galego publicada polo COAG*.

Véxase tamén
------------

* Ménsula
* Cornixa
* Cuncha (estrutura)
* Pendente (arquitectura)

---

|  |  |
| --- | --- |
| Este artigo tan só é un bosquexo |  *Este artigo sobre arquitectura é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---